
MESTNEMU SVETU

	ZADEVA:
	Predlog za obravnavo na 16. redni seji Mestnega sveta Mestne občine Murska Sobota 


	GRADIVO PRIPRAVIL:
	Mestna uprava; Oddelek za gospodarske in negospodarske dejavnosti in ZKTŠ M. Sobota


	NASLOV:
	Letni program športa v Mestni občini Murska Sobota za leto 2013 


	POROČEVALEC ali POROČEVALCI: 
	Štefan Cigan - vodja oddelka za gospodarske in negospodarske dejavnosti in Goran Gutalj - ZKTŠ, strokovni sodelavec za šport


	PRISTOJNO DELOVNO TELO:
	Odbor za družbene dejavnosti 




PREDLOG SKLEPA:

Mestni svet Mestne občine Murska Sobota sprejme Letni program športa v Mestni občini Murska Sobota za leto 2013. 


									         Župan
							            Mestne občine Murska Sobota
							          Anton ŠTIHEC, univ. dipl. inž. grad.




Priloga:
Letni program športa v Mestni občini Murska Sobota 2013                                                                                                   
Na podlagi 7. člena Zakona o športu (Uradni list RS, št. 22/98, 97/01-ZSDP, 110/02-ZGO-1 in 15/03-ZOPA), Nacionalnega programa športa v Republiki Sloveniji (Uradni list RS, št. 24/00 in 31/00 - popr.)  in 17. člena Statuta Mestne občine Murska Sobota (Uradni list RS, št. 23/07 - uradno prečiščeno besedilo in 49/10) je Mestni svet Mestne občine Murska Sobota  na ___ seji dne__________ sprejel


LETNI PROGRAM ŠPORTA V
MESTNI OBČINI MURSKA SOBOTA ZA LETO 2013



Na podlagi 7. člena Zakona o športu se izvajanje Nacionalnega programa športa v Republiki Sloveniji, na ravni lokalnih skupnosti določi z letnim programom športa. Letni program  določa programe športa, ki se sofinancirajo iz javnih sredstev, obseg in vrsto dejavnosti, potrebnih za njihovo uresničevanje, in obseg sredstev, ki se zagotovijo v proračunu Mestne občine Murska Sobota.

V Mestni občini Murska Sobota se s športno dejavnostjo ukvarja 132 izvajalcev: klubov, društev, zvez ter drugih. Okoli 90 pa se jih prijavlja na razpis za sofinanciranje različnih programov.

Letni program športa določa vsebine, ki se sofinancirajo iz javnih sredstev, obseg in vrsto dejavnosti, potrebnih za njegovo uresničevanje, ki se zagotavljajo v proračunu lokalne skupnosti. Za uresničevanje javnega interesa v športu, opredeljenega z letnim programom, se zagotavljajo sredstva za sofinanciranje vsebin ter razvojnih in strokovnih nalog. 
Vse  športne panoge bodo v skladu z merili razvrščene po prednostni listi.

Športni programi so razdeljeni na posamezne vsebine ter razvojne in strokovne naloge v športu.

1. Sofinancirajo se naslednje vsebine programov:
- interesna športna vzgoja otrok, mladine in študentov,
- športna vzgoja otrok in mladine, usmerjenih v kakovostni in vrhunski šport,
- športna vzgoja otrok in mladine s posebnimi potrebami,
- kakovostni šport,
- vrhunski šport,
- športna rekreacija,
 - šport invalidov.

2. Sofinancirajo se naslednje razvojne in strokovne naloge (v nadaljevanju: naloge):
- šolanje in izpopolnjevanje strokovnih kadrov,
- delovanje športnih društev in zvez,
- športne prireditve,
- športni objekti,
- informacijski sistem na področju športa,
- priznanja športnikom in športnim delavcem.


Sredstva za programe športa se dodeljujejo na podlagi Javnega razpisa za zbiranje predlogov za sofinanciranje Programa športa v Mestni občini Murska Sobota v letu 2013 in v skladu s Pravilnikom o sofinanciranju letnega programa športa v Mestni občini Murska Sobota (Uradni list RS, št. 22, z dne 23.3.2009). 



Opis vsebin:

1. INTERESNA ŠPORTNA VZGOJA OTROK, MLADINE IN ŠTUDENTOV 

1.1. Interesna športna vzgoja predšolskih otrok (do 6 let) 
Mestna občina sofinancira naslednje programe interesne vzgoje predšolskih otrok: 
“Zlati sonček” in “Ciciban planinec” 
“Naučimo se plavati” 
Programi športnih društev in drugih izvajalcev 

1.2. Interesna športna vzgoja šoloobveznih otrok (od 6 do 15 let) 
Mestna občina sofinancira naslednje programe interesne športne vzgoje šoloobveznih otrok: 
“Zlati sonček” in “Krpan” 
“Naučimo se plavati” 
Sofinancira se najem objekta, prevozni stroški, seminarji in posveti. 
Priznajo se stroški vadbe: strokovni kader in najem objekta za programe otrok iz mestne občine v obsegu 60 ur za eno vadbeno skupino posameznega izvajalca.

1.3. Občinska, medobčinska in področna šolska tekmovanja
Sofinancirajo se sodniški stroški, najem objekta, pokali in kolajne od tekmovanja na občinski, medobčinski in področni ravni za osnovne šole.
Za srednje šole se sofinancira nakup pokalov in priznanj.

1.4. Interesna športna vzgoja mladine (od 15 do 20 let) 
Sofinancirajo se stroški vadbe: strokovni kader in najem objekta za programe otrok in mladine iz mestne občine v obsegu 80 ur za eno vadbeno skupino posameznega izvajalca.

1.5. Programi športnih društev in drugih izvajalcev: 
Do sofinanciranja programov so upravičeni izvajalci, ki izvajajo programe za skupine udeležencev, ki štejejo od 15 do 20 članov, vsaj dvakrat na teden po 1 uro, najmanj 36 tednov letno. 

2. ŠPORTNA VZGOJA OTROK IN MLADINE USMERJENIH V KAKOVOSTNI IN
VRHUNSKI ŠPORT (Športne šole)

2.1. Otroške športne šole
Program otroških športnih šol predvideva sofinanciranje vadbe posameznikov in ekip I. stopnje športnih šol (cicibani in cicibanke), II. stopnje športnih šol (mlajši dečki in deklice) in III. stopnje športnih šol (starejši dečki in deklice). Mladi športniki, ki so vključeni v te programe, nastopajo v tekmovalnih sistemih nacionalnih panožnih zvez do naslova državnega prvaka. Sredstva so namenjena sofinanciranju strokovnega kadra in materialnih stroškov programa ter najema športnega objekta.

2.2. Mladinske športne šole
Program mladinskih športnih šol predvideva sofinanciranje vadbe posameznikov in ekip IV. stopnje športnih šol (mlajši mladinci in mladinke) in V. stopnje športnih šol (starejši mladinci in mladinke). Mladi športniki, ki so vključeni v te programe, nastopajo v tekmovalnih sistemih nacionalnih panožnih zvez do naslova državnega prvaka. Sredstva so namenjena sofinanciranju strokovnega kadra, materialnih stroškov in stroškov najema objekta.

2.3. Kakovostni in vrhunski šport
V program kakovostnega športa so vključene članske kategorije, to so ekipe in posamezniki, ki niso vključeni v program vrhunskega športa. V program so vključeni kategorizirani športniki mladinskega in državnega razreda.

V program vrhunskega športa so vključeni športniki mednarodnega in perspektivnega razreda.

2.4. Delovanje društev
Program delovanja društev predvideva sofinanciranje delovanja cca 90 športnih društev, klubov in zvez. Sofinancirana bodo društva in klubi z najmanj 15 člani s plačano članarino.
Merila za sofinanciranje teh programov so: število članov društva, število organiziranih vadbenih skupin v netekmovalni dejavnosti in število organiziranih vadbenih skupin v tekmovalni dejavnosti.

2.5. Sofinanciranje strokovnega dela
Izbranim klubom in društvom bomo sofinancirali strokovni kader (trenerji, strokovni delavci) v kolikor bodo zadostili vsem pogojem meril to je strokovna izobrazba športne smeri najmanj 6. stopnje ali najvišjo stopnjo strokovnega naziva v športu, pridobljenega s strokovnim usposabljanjem ter delovne izkušnje in licenco in reference v športni panogi.

2.6. Priznanja športnikom in športnim delavcem
Program predvideva organizacijo letne prireditve »Športni dosežki« na kateri se podelijo priznanja najboljšim športnikom, športnicam, klubom, društvom, šolam, športnikom invalidom iz Mestne občine M. Sobota. 
Priznanja zaslužnim za delo v športni dejavnosti se podeljujejo na letnih skupščinah Športne zveze M. Sobota.


3. ŠPORTNA REKREACIJA IN DRUGO 

Sofinancirajo se naslednje vsebine programov:
- športna rekreacija,
- šport invalidov,
- sofinanciranje športnih razredov.

Sofinancirajo se naslednje razvojne in strokovne naloge:
- šolanje in izpopolnjevanje strokovnih kadrov,
- delovanje športnih društev, klubov in zvez na področju športne rekreacije
- športne prireditve na področju športne rekreacije
- informacijski sistem na področju športa,

3.1. Športna rekreacija 
Program športne rekreacije za občane od 20 – 65 let se prizna vadba vsaj enkrat tedensko 32 tednov letno, priznajo se stroški najema objekta. Za skupine občanov nad 65 let se prizna strošek najema objekta in strokovni kader za najmanj 20 udeležencev v skupini.

3.2. Šport invalidov
V ta program so vključene organizirane vadbene skupine invalidov in sicer za vadbo dvakrat tedensko, najmanj 32 tednov letno, sofinancira pa se strokovni kader in najem objekta za najmanj 5 – 10 udeležencev v skupini.

3.4. Šolanje in izpopolnjevanje strokovnih kadrov
Sredstva so namenjena izvajalcem športa v Mestni občini Murska Sobota ki pošiljajo svoje člane na programe izobraževanja na področju športne rekreacije. 

3.5. Športne prireditve
Program predvideva sofinanciranje že tradicionalnih kakovostnih športnih prireditev ter športno-rekreativnih prireditev, ki imajo večletno tradicijo, so primerne za vse starostne kategorije, na njih sodeluje vsaj 100 udeležencev, vendar največ dve na posameznega izvajalca.

Sofinanciranje osrednjih aktivnosti 2013:
Organizacija Delavskih športnih iger, Mikloševega pohoda, sodelovanje mestne reprezentance na krosu občinskih reprezentanc, spominski tek.

3.6. Informacijski sistem
Priprava informacijske baze podatkov  o vseh izvajalcih športnih programov.

Skupaj vrednost programa 225.900,00 EUR. 
Sredstva so predvidena na postavki 18051013 Letni program športa. 

4. ŠPORTNI OBJEKTI

Program predvideva sofinanciranje stroškov mestnega stadiona Fazanerija (elektrika in tekoče vzdrževanje) v Murski Soboti v višini 45.000 EUR. Sredstva so predvidena na postavki 18051000 Stadion Fazanerija

Investicije v nakup in ureditev športnih objektov v skupni vrednosti 51.000 EUR.

Sredstva so predvidena na sledečih postavkah:

18051000 Stadion Fazanerija 			           12.000 EUR 
Za nakup avdiovizualne opreme in postavitev reflektorjev na stadionu Fazanerija
18051006 Investicije v nakup in ureditev športnih objektov
Tekoče vzdrževanje športnih objektov		    	  4.000 EUR
18051014 Vzdrževanje športnih igrišč			35.000 EUR
Vzdrževanje športnih igrišč v Mestni občini Murska Sobota

Številka: 671-0004/2013-1 (170)
Murska Sobota, dne



                                                                                                                 Župan
                                                                                              Mestne občine Murska Sobota
                                                                                                        Anton Štihec l.r.                                      















O b r a z l o ž i t e v:


PRAVNA PODLAGA:  
Pravna podlaga je 7. člen Zakona o športu (Uradni list RS, št. 22/98, 97/01-ZSDP, 110/02-ZGO-1 in 15/03-ZOPA), Nacionalni program športa v Republiki Sloveniji (Uradni list RS, št. 24/00 in 31/00 - popr.)  in 17. člen Statuta Mestne občine Murska Sobota (Uradni list RS, št. 23/07 - uradno prečiščeno besedilo in 49/10).

OCENA STANJA IN RAZLOGI  ZA SPREJEM AKTA:
Z letnim programom športa (v nadaljevanju: program športa) Mestna občina Murska Sobota določa vrste in obseg programov športa, ki bodo v letu 2013 sofinancirani iz proračuna. Zakon o športu določa, da občina sprejme program športa za programe, ki se sofinancirajo iz javnih sredstev. 

Na podlagi enotnega sistema obravnave programov športa v Sloveniji, ki ga je priporočalo Ministrstvo za šolstvo in šport RS, smo pripravili program  športa v predloženi obliki. 

Program športa določa programe, ki se sofinancirajo iz javnih sredstev, obseg in vrsto dejavnosti, potrebnih za njegovo uresničevanje, ki se zagotavljajo v proračunih lokalnih skupnosti. Za uresničevanje javnega interesa v športu, opredeljenega z letnim programom, se zagotavljajo sredstva za sofinanciranje naslednjih vsebin:  
· interesna športna vzgoja otrok in mladine,
· športna vzgoja otrok in mladine, usmerjenih v kakovostni in vrhunski šport,
· športna vzgoja otrok in mladine s posebnimi potrebami in dejavnost študentov,
· kakovostni in vrhunski šport,
· športna rekreacija, šport invalidov,
· šolanje in izpopolnjevanje strokovnih kadrov in
· izgradnja in vzdrževanje javnih športnih objektov.

Sofinanciranje programov vseh izvajalcev športnih dejavnosti poteka po pripravljeni aplikaciji, z zajetimi elementi iz Pravilnika o sofinanciranju programov športa v Mestni občini Murska Sobota, ki na podlagi vhodnih podatkov, izračunava višino sredstev za sofinanciranje.

CILJI  IN VSEBINA AKTA:
Določitev vrste in obseg programov športa, ki bodo v letu 2013 sofinancirani iz proračuna Mestne občine Murska Sobota.

FINANČNE IN DRUGE POSLEDICE:
Za izvedbo letnega programa športa v Mestni občini Murska Sobota v letu 2013 so predvidena sredstva v višini 321.900 EUR. Sredstva so predvidena na sledečih postavkah:

	Številka in naziv postavke
	Vrednost

	18051013 Letni program športa
	225.900 EUR

	18051000 Stadion Fazanerija
	57.000 EUR

	18051006 Investicije v nakup in ureditev športnih objektov
	4.000 EUR

	18051014 Vzdrževanje športnih igrišč
	35.000 EUR

	Skupaj
	321.900 EUR







Gradivo pripravil:
Oddelek za gospodarske in negospodarske dejavnosti           
ZKTŠ M. Sobota

                                                                                                     Predlagatelj:
                                                                                    Anton ŠTIHEC, univ.dipl.inž.grad.
                                                                                                      ŽUPAN

